Broj: 711-I-1479-M-97/20-02-8

Zagreb, 2. listopada 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu: ZSSI), **na zahtjev dužnosnika Daria Hrebaka, zastupnika u Hrvatskom saboru i gradonačelnika Grada Bjelovara,** za davanjem mišljenja Povjerenstva, na 101. sjednici, održanoj 2. listopada 2020.g., daje sljedeće

**MIŠLJENJE**

1. **Dužnosnik Dario Hrebak, zastupnik u Hrvatskom saboru i gradonačelnik Grada Bjelovara, može koristiti službeno vozilo Grada Bjelovara za dolazak u Zagreb na dane kada u Zagrebu ima službene obveze i u svojstvu gradonačelnika Grada Bjelovara i u svojstvu zastupnika u Hrvatskom saboru.**
2. **Dužnosnik Dario Hrebak može koristiti službeno vozilo Grada Bjelovara za dolazak u Zagreb, iako u Zagrebu ima službene obveze isključivo u svojstvu zastupnika u Hrvatskom saboru, pod uvjetom da mu Gradsko vijeće Grada Bjelovara da suglasnost za takvo korištenje službenog vozila.**
3. **Povjerenstvo nije nadležno za odlučivanje o tome iz čijeg proračuna će se dužnosniku isplatiti materijalni troškovi za putovanja na događaje u slučajevima kada nije definirano prisustvuje li dužnosnik na istima u svojstvu zastupnika u Hrvatskom saboru ili u svojstvu gradonačelnika Grada Bjelovara ili oboje. Povjerenstvo, međutim, napominje da naknada istih materijalnih troškova ne može biti podmirena iz oba proračuna te da svaka isplata mora biti u skladu za važećim zakonima i podzakonskim aktima koji uređuju navedeno područje.**

Obrazloženje

Zahtjev za davanjem mišljenja Povjerenstva podnio je dužnosnik Dario Hrebak, zastupnik u Hrvatskom saboru i gradonačelnik Grada Bjelovara. U knjigama ulazne pošte zahtjev je zaprimljen 10. rujna 2020.g., pod poslovnim brojem: 711-U-3452-M-97/20-01-1 te je povodom istog otvoren predmet broj M-97/20.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, a podstavkom 39. istog članka propisano je da su gradonačelnici, općinski načelnici i njihovi zamjenici također dužnosnici u smislu ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da Dario Hrebak dužnost gradonačelnika Grada Bjelovara obnaša od 8. lipnja 2017.g., a dužnost zastupnika u Hrvatskom saboru obnaša od 22. srpnja 2020.g. Dužnonik Dario Hrebak stoga je, povodom obnašanja navedenih dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi da je dužnost gradonačelnika Grada Bjelovara obavljao profesionalno u razdoblju od 8. lipnja 2017.g. do 1. kolovoza 2020.g. od kada navedenu dužnost obnaša volonterski. Dužnsnik je istovremeno i zastupnik u 10. sazivu Hrvatskoga sabora. Dužnosnik od Povjerenstva traži mišljenje ima li pravo, u slučajevima kada se sjednice Hrvatskoga sabora, radnih tijela i sl. održavaju na iste dane kada dužnosnik u Zagrebu ima službene sastanke u svojstvu gradonačelnika Grada Bjelovara, radi odlaska na navedene sastanke te sudjelovanja na sjednicama Hrvatskoga sabora i njegovih radnih tijela, koristiti službeno vozilo Grada Bjelovara i vozača koji je zaposlenik Grada. Dužnosnik pojašnjava da u ovom slučaju ne bi potraživao trošak dnevnice jer dužnost gradonačelnika obnaša kao volonter.

Nadalje, dužnosnik traži mišljenje može li za odlaske na sjednice Hrvatskoga sabora i radnih tijela odlaziti isključivo osobnim automobilom i automobilom u vlasništvu užeg člana obitelji te je li u sukobu interesa ako kao zastupnik u Hrvatskom saboru koristi službeno vozilo Grada Bjelovara. Dužnosnik ukazuje na članak 4. stavak 2. Pravilnika o korištenju vozila za službene potrebe Grada Bjelovara kojim je propisano da pravo na korištenje službenog vozila za službene potrebe 24 sata dnevno, po potrebi sa službenim vozačem, imaju gradonačelnik i zamjenici gradonačelnika. S obzirom da navedeni Pravilnik daje gradonačelniku pravo na korištenje službenog vozila i vozača za službene potrebe 24 sata dnevno, dužnosnika zanima radi li se o zlouporabi prava dužnosnika koja proizlaze ili su potrebna za obavljanje dužnosti,propisanoj člankom 7. točkom c) ZSSI-a, u slučajevima kada dođe do kolizije, odnosno istovremene potrebe za obavljenjem dužnosti gradonačelnika i zastupnika u Hrvatskom saboru.

Dužnosnik nadalje postavlja pitanje koje su granice i ovlasti postupanja u svojstvu gradonačelnika Grada Bjelovara i/ili zastupnika u Hrvatskom saboru kad su u pitanju sudjelovanja u društveno-političkim, gospodarskim, kulturnim i dr. skupovima, konferencijama, manifestacijama i sl. te mora li se prilikom sudjelovanja na istima, prethodno izjasniti u kojem svojstvu će prisustvovati te je li navedena distinkcija od važnosti u pogledu razlikovanja u načinu i ostvarivanju drugih materijalnih prava dužnosnika.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada može utjecati na njegovu nepristranost u obnašanju javne dužnosti.

Povjerenstvo je u svrhu davanje mišljenja izvršilo uvid u relevantne podzakonske akte te utvrdilo da je člankom 6. stavkom 2. Odluke o uvjetima korištenja službenih osobnih automobila, mobilnih telefona, sredstava za službena putovanja, poslovnih kreditnih kartica i sredstava reprezentacije („Narodne novine“ broj 137/02. – pročišćeni tekst, 18/06. i 59/16.) propisano da zastupnici u Hrvatskom saboru koji ne koriste smještaj u stanovima za službene potrebe, u unajmljenim stanovima, hotelski smještaj i u stanu koji je u njihovom vlasništvu ili u vlasništvu člana njihove uže obitelji, a imaju prebivalište udaljeno više od 50 km, a manje od 150 km od Zagreba i na sjednice Sabora, radnih tijela i klubova zastupnika dolaze vlastitim ili unajmljenim vozilom, odnosno vozilom u vlasništvu člana uže obitelji ili člana zajedničkog kućanstva, imaju pravo na naknadu mjesečnih troškova prijevoza do 2.500,00 kn. Pravo na naknadu troškova kilometraže ostvaruje se po odobrenju tajnika Sabora, a uz predočenje odgovarajuće dokumentacije (navođenje registarskog broja vozila, privitak potvrde o naplaćenoj cestarini, trajektu i drugo).

Uvidom u Pravilnik o korištenju vozila za službene potrebe Grada Bjelovara („Službeni glasnik Grada Bjelovara“, broj 8/19.) utvrđeno je da se istim propisuje korištenje vozila za službene potrebe Grada Bjelovara te prava i obveze dužnosnika, službenika i namještenika Grada Bjelovara u vezi s korištenjem te imovine u funkciji obavljanja poslova iz zakonom utvrđenog djelokruga rada navedene jedinice lokalne samouprave. Člankom 4. stavkom 2. Pravilnika propisano je da pravo na korištenje službenog vozila za službene potrebe 24 sata dnevno, po potrebi sa službenim vozačem ima gradonačelnik, a zamjenici gradonačelnika pravo na korištenje službenih vozila 24 sata dnevno.

Povjerenstvo obrazlaže kako je nesporno da dužnosnik Dario Hrebak za dolazak u Zagreb povodom službenih obveza koje ima kao gradonačelnik Grada Bjelovara, ima pravo na korištenje službenog vozila Grada Bjelovara, prema potrebi sa službenim vozačem, s obzirom da je u konkretnom slučaju riječ o korištenju vozila za službene potrebe navedene jedinice lokalne samouprave. Na navedeno pravo ne utječe okolnost što isti dan u Zagrebu ima i obveze u svojstvu zastupnika u Hrvatskom saboru te je Povjerenstvo stoga dužnosniku dalo mišljenje da može koristiti službeno vozilo Grada Bjelovara za dolazak u Zagreb na dane kada u Zagrebu ima službene obveze i u svojstvu gradonačelnika Grada Bjelovara i u svojstvu zastupnika u Hrvatskom saboru.

Povjerenstvo nadalje obrazlaže da dužnosnik obnaša dvije javne dužnosti te da kao zastupnik u Hrvatskom saboru, sukladno Odluci o uvjetima korištenja službenih osobnih automobila, mobilnih telefona, sredstava za službena putovanja, poslovnih kreditnih kartica i sredstava reprezentacije, za dolazak na sjednice Sabora, radnih tijela i klubova zastupnika na koje dolazi vlastitim vozilom ili vozilom u vlasništvu člana obitelji ili zajedničkog kućanstva, ima pravo na naknadu mjesečnih troškova prijevoza u iznosu do 2.500,00 kn. Također, sukladno Pravilniku o korištenju vozila za službene potrebe Grada Bjelovara, dužnosnik ima pravo na korištenje službenog vozila za službene potrebe 24 sata dnevno.

Slijedom navedenoga, troškovi dolaska dužnosnika Daria Hrebaka u Zagreb na sjednice Hrvatskoga sabora i njegovih radnih tijela te klubova zastupnika ni u kom slučaju ne padaju na teret samog dužnosnika, već na teret proračuna jednog od tijela javne vlasti u kojem dužnosnik obnaša dužnost pa Povjerenstvo ocijenjuje da se u konkretnom slučaju ne može govoriti o ostvarivanju nekog privatnog interesa dužnosnika. Također, dužnosnik Dario Hrebak i kroz obnašanje dužnosti zastupnika u Hrvatskom saboru može promicati interese jedinice lokalne samouprave na čijem je čelu. Povjerenstvo je stoga stajališta da dužnosnik može koristiti službeno vozilo Grada Bjelovara za dolazak u Zagreb na sjednice Hrvatskoga sabora te njegovih radnih tijela i klubova zastupnika, ako takvo korištenje službenog vozila u vlasništvu Grada Bjelovara odobri Gradsko vijeće Grada Bjelovara te se u slučaju pribavljanja suglasnosti Gradskog vijeća ne bi moglo govoriti o zlouporabi posebnih prava dužnosnika koja proizlaze ili su potrebna za obavljanje dužnosti.

U konačnici, budući da je riječ o obnašanju dvije javne dužnosti te s obzirom da u slučaju kolizije navedenih dužnosti ne dolazi do sukoba privatnog i javnog, već dva javna interesa, Povjerenstvo nije nadležno niti može davati mišljenje o tome iz čijeg proračuna će se dužnosniku isplatiti materijalni troškovi za odlazak na događaje u slučajevima kada nije definirano prisustvuje li dužnosnik istima u svojstvu zastupnika u Hrvatskom saboru ili u svojstvu gradonačelnika Grada Bjelovara ili oboje.

Povjerenstvo, međutim, ukazuje dužnosniku da vodi računa o tome da naknada istih materijalnih troškova ne može biti podmirena i iz proračuna Hrvatskoga sabora i iz proračuna Grada Bjelovara te da svaka isplata mora biti u skladu sa važećim zakonima i podzakonskim aktima koji uređuju navedeno područje.

Slijedom navedenog, Povjerenstvo je dalo mišljenje i uputu kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Dario Hrebak, elektroničkom dostavom
2. Objava na internetskoj stranici Povjerenstva
3. Pismohrana